UCAPAN RAPAT HARI KEBANGSAAN DALAM BAHASA MELAYU, AHAD 16 OGOS 2009 Saudara saudari sekalian, 1. Tahun ini genap 50 tahun kita mencapai pemerintahan sendiri. Negara kita telah menempa banyak kemajuan sepanjang lima dekad lalu. Kita telah mengembangkan ekonomi, menyediakan tempat berteduh bagi rakyat, mendidik anak-anak kita, menyatu padu semua kaum, dan membaiki taraf kehidupan untuk semua rakyat Singapura. Kita telah membina sebuah negara. Masa depan kita cerah. Banyak yang boleh kita raikan, meskipun dalam kegawatan ekonomi sekarang ini. 2. Masyarakat Melayu memainkan peranan penting dalam perjalanan kisah Singapura ini. Orang Melayu telah membina institusi yang kukuh seperti Mendaki dan MUIS, yang bersama dengan pertubuhan Melayu/Islam lain membantu meningkatkan masyarakat. Anda telah menubuhkan wadah baru seperti Forum Pemimpin Masyarakat (CLF) untuk menggerak masyarakat ke hadapan. Para Anggota Parlimen Melayu kita, bersama dengan pemimpin masyarakat, telah membimbing masyarakat untuk mengenal pasti dan menangani cabaran-cabaran utama. Ini termasuk pencapaian pendidikan, penyalahgunaan dadah dan masalah keluarga pincang. Berkat usaha itu, dan dengan sokongan pemerintah, masyarakat dapat sesuaikan diri dengan dunia yang semakin global, dan terus mengecap kemakmuran. 3. Pendidikan adalah faktor utama yang menyumbang kepada kejayaan ini. Kini, ibu bapa Melayu, seperti ibu bapa lain, prihatin tentang pendidikan anak-anak mereka. Mereka memahami sepenuhnya bahawa anak-anak harus memiliki kemahiran dan kelayakan untuk membina kehidupan yang baik.
4. Hasilnya, tahap pencapaian Melayu dalam pendidikan meningkat tahun demi tahun. Semakin ramai pelajar Melayu mengambil jurusan sains dan teknologi di politeknik dan universiti. Masyarakat Melayu berjaya mencapai kemajuan seiring dengan Singapura. Dalam tempoh satu generasi, bagi sesetengah keluarga, kita saksikan peningkatan daripada ibu bapa yang berpendidikan rendah dan tidak berkemahiran kepada anak-anak yang menjadi karyawan seperti doktor dan jurutera. Ramai yang lain juga manfaatkan sepenuhnya peluang yang tersedia, mencapai kecemerlangan dalam perniagaan, kerjaya, perkhidmatan awam, sukan dan seni. Mereka bangga dengan pencapaian ini. Masyarakat Melayu dan negara juga sewajarnya bangga dengan mereka. 5. Namun, segolongan pelajar Melayu masih perlukan bantuan untuk meningkatkan tahap pencapaian mereka di sekolah dan ITE. Mereka mungkin terkial-kial kerana masalah keluarga. Masyarakat harus bantu pelajar lemah ini dan keluarga mereka. Kemajuan yang telah anda capai sejauh ini memberi kita keyakinan bahawa anda akan dapat mengatasinya. Anda berada dalam kedudukan yang baik untuk manfaatkan peluang- peluang baru yang semakin bertambah di Singapura. MEMBERI RESPONS KEPADA KRISIS EKONOMI GLOBAL 6. Perkembangan ini membolehkan kita melihat kegawatan ekonomi sekarang mengikut perspektif yang wajar. Kita telah berjaya mengatasi banyak cabaran lain sebelum ini, dan mampu mengatasi cabaran kali ini. Dunia telah berubah, dan kita juga harus berubah. Saya gembira ramai pekerja Melayu sedang manfaatkan program SPUR untuk menghalusi kemahiran diri dan mengekalkan pekerjaan mereka. Antara mereka yang hilang pekerjaan, ramai yang bersedia dapatkan bantuan e2i dan CDC untuk dapatkan pekerjaan baru. Jika anda telah dibuang kerja, anda harus cepat jalani latihan semula dan ambil kerja baru. Jangan menunggu untuk 2 telah
dapatkan sesuatu yang lebih baik kerana bekerja lebih baik daripada menganggur. 7. Warga Singapura juga perlu berhati-hati dengan urusan kewangan. Kami melihat lebih ramai penduduk kini berjumpa AP mereka untuk dapatkan bantuan. Sebilangan mereka ditimpa kesusahan, tetapi yang lain telah berbelanja di luar kemampuan. Saya sendiri telah berjumpa beberapa keluarga di Ang Mo Kio yang tidak mampu membayar ansuran bagi flat HDB mereka. Mereka datang berjumpa saya untuk dapatkan bantuan kerana saya AP mereka. 8. Kami akan lakukan yang terbaik untuk bantu keluarga yang hadapi kesukaran, tetapi individu dan keluarga juga harus mainkan peranan anda. Belilah flat yang anda mampu. Usah belanja setiap dolar yang anda jangka akan perolehi. Ini penting, lebih-lebih lagi menjelang Ramadan dan Hari Raya Aidilfitri. Justeru itu, saya menyambut baik kempen Bijak Belanja di bawah rangkaian CLF yang menggalak masyarakat Melayu/Islam untuk berjimat cermat sepanjang bulan puasa nanti. Sediakan payung sebelum hujan, dan menabunglah bagi pendidikan anak-anak anda. MENGEKALKAN KEHARMONIAN KAUM DAN AGAMA 9. Perpaduan sosial yang kukuh akan membantu kita mengatasi kegawatan ini bersama. Keharmonian kaum dan agama, yang telah kita bina selama bertahun-tahun sejak merdeka, amat penting dalam soal ini. Masyarakat kita telah pelajari cara-cara untuk saling berhubungan, menghormati dan membantu antara satu sama lain. Kita mungkin berbeza budaya dan agama, tetapi berbekalkan sikap toleransi dan tolak ansur, kita semua dapat terus hidup bersama dalam aman dan damai di pulau kecil ini. 10. Peristiwa 11 September adalah satu detik penentuan bagi keharmonian agama Singapura terutama bagi masyarakat Melayu/Islam. Masyarakat Melayu/Islam telah memberi reaksi berbeza kepada peristiwa 3
4 ini, berbanding dengan sesetengah masyarakat Islam lain. Anda segera mengecam pengganasan dengan jelas. Daripada merasa kecewa dan tertekan, anda menghadapinya dengan tabah. Daripada mengasingkan diri, anda tampil ke hadapan untuk mendampingi masyarakat lain. Daripada bersifat konfrontasi, anda mengambil pendekatan yang terbuka dan menyesuaikan diri. Ini mencerminkan keyakinan diri dan sikap progresif yang semakin berkembang dalam menangani isu-isu agama yang sensitif. Kita dapat melihat semangat yang sama dalam isu seperti pembaharuan pendidikan madrasah dan soal pendermaan organ. 11. Reaksi positif ini mengesahkan bahawa masyarakat Melayu Singapura telah membentuk identiti yang tersendiri. Anda berbeza daripada orang Melayu di Malaysia, Indonesia atau Brunei. Apabila berada di luar negara, anda mahu terlebih dahulu dikenali sebagai warga Singapura. Anda telah kekalkan warisan, budaya, dan agama anda, tetapi berpandukan ciri unik Singapura yang terbuka dan memandang ke hadapan. 12. Kita mesti terus kukuhkan keharmonian kaum dan agama kita. Warga Singapura dari semua kepercayaan semakin serius dalam mengamalkan agama mereka, dan semua kumpulan agama kini lebih aktif. Oleh itu, kita perlu wujudkan lebih banyak peluang untuk bergaul, memupuk persefahaman dan meningkatkan rasa selesa antara satu sama lain. Saya berbesar hati, di majlis-majlis sosial, orang Melayu/Islam bergaul mesra dengan tamu lain. Saya juga gembira kerana mereka sering mendekati saya, mengambil gambar dan berjabat tangan, termasuk wanita bertudung. 13. Kita mesti terus bina ikatan melintasi garisan agama. Setiap daripada kita harus berusaha untuk berkenalan dengan jiran dari masyarakat lain, dan menggalak anak-anak kita untuk mengundang rakan sedarjah dari kaum lain ke rumah. Ini harus dilakukan oleh semua rakyat
5 Singapura, bukan hanya orang Islam. Bak kata pepatah : Jiran sepakat membawa berkat. 14. Kepercayaan agama kita yang berbeza adalah satu kekayaan bagi masyarakat kita. Tetapi jangan biarkan agama memisahkan kita. Kita harus amalkan toleransi dan kawalan diri, didorong semangat tolak ansur. Semua anggota masyarakat harus bekerjasama untuk luaskan ruang bersama kita, dan membina masa depan yang dikongsi bersama. KESIMPULAN Saudara saudari sekalian, 15. Singapura sedang memasuki fasa baru. Begitu juga dengan masyarakat Melayu. Kita melihat banyak peluang cerah yang sedang dibuka, dan warga muda Melayu bersedia untuk memberi sumbangan dalam banyak bidang yang diceburi. Kita mempunyai peluang yang baik untuk membawa negara kita ke tahap lebih tinggi lagi. 16. Anda harus terus bekerjasama dengan pemerintah, para AP Melayu, Mendaki dan MUIS, untuk mengatasi cabaran masa kini, seperti kegawatan ekonomi dan kepincangan keluarga, serta berusaha untuk terus mempertingkat masyarakat. Warga Singapura perlu terus tabah, saling bantu membantu dan memberi respons kepada masalah nasional sebagai satu negara. Dengan cara ini, kita dapat bangkit semula selepas badai mulai reda, dan terus membina kehidupan yang lebih baik bagi semua.